text: Lufthavnsdirektør jubler: Hul igennem til resten af verden
  03 maj 2016 kl. 10.22
  Fra tirsdag formiddag er der hul igennem fra Billund til London Heathrow, der er den største lufthavn i Europa med utallige ruter til hele verden.
  Fra i dag har British Airways 11 ugentlige afgange fra Billund til London Heathrow. 
  London Heathrow er den største lufthavn i Europa og den 3. største lufthavn i verden med sine 73 millioner passagerer årligt og forbindelser til hele verden.
  Dermed slipper jyske passagerer for at tage turen til Hamborg eller København for at komme hurtigt ud i den store verden, hvad enten man rejser for at lave forretninger eller som turist.
  - Vi er rigtig glade. Det har været et ønske, vi har haft i mange år, så det her er en rigtig god dag, siger Kjeld Zacho Jørgensen, administrerende direktør i Billund lufthavn, til TV SYD.
  